## Obavijest i Javni poziv Hrvatske agencije za poštu i elektroničke komunikacije, klasa: UP/I-344-05/11-01/1258, urbroj: 376-14/IS-11-5 od 4. svibnja 2011.

### NN 53/2011 (11.5.2011.), Obavijest i Javni poziv Hrvatske agencije za poštu i elektroničke komunikacije, klasa: UP/I-344-05/11-01/1258, urbroj: 376-14/IS-11-5 od 4. svibnja 2011.

HRVATSKA AGENCIJA ZA POŠTU I ELEKTRONIČKE KOMUNIKACIJE

1175

Hrvatska agencija za poštu i elektroničke komunikacije prema članku 90. stavku 3. Zakona o elektroničkim komunikacijama (»Narodne novine« broj 73/08), te članku 35. Pravilnika o uvjetima dodjele i uporabe radiofrekvencijskog spektra (»Narodne novine« broj 136/08, 70/10, 39/11) objavljuje

OBAVIJEST

o zaprimanju zahtjeva 27. travnja 2011. godine, za izdavanje pojedinačne dozvole za uporabu radiofrekvencijskog spektra 10 – 10,3 GHz, za koji je Tablicom namjene radiofrekvencijskog spektra utvrđena dodjela postupkom javne dražbe.

I.
JAVNI POZIV NA PODNOŠENJE NOVIH ZAHTJEVA ZA ISTI RADIOFREKVENCIJSKI SPEKTAR

1. Zahtjev za izdavanje pojedinačne dozvole za uporabu radiofrekvencijskog spektra za koji je Pravilnikom o namjeni radiofrekvencijskog spektra (»Narodne novine« broj 136/08, 17/10 i 118/10) utvrđena dodjela postupkom javne dražbe, prema članku 34. Pravilnika o uvjetima dodjele i uporabe radiofrekvencijskog spektra (»Narodne novine« broj 136/08, 70/10 i 39/11, dalje: Pravilnik) mora sadržavati:

1. puni naziv i sjedište pravne ili fizičke osobe koja podnosi zahtjev,

2. odgovornu osobu podnositelja zahtjeva,

3. izvadak iz odgovarajućeg registra pravne ili fizičke osobe,

4. vrstu i opis određene elektroničke komunikacijske mreže i/ili usluge,

5. područje obavljanja određene elektroničke komunikacijske usluge,

6. potreban radiofrekvencijski spektar,

7. dokaze o bonitetu i solventnosti podnositelja zahtjeva.

2. Rok za podnošenje novih zahtjeva je 45 dana od objave obavijesti/javnog poziva u »Narodnim novinama«.

3. Tehničke značajke koje određuju elektroničku komunikacijsku mrežu i/ili uslugu te uvjeti dodjele i uporabe prema članku 36. Pravilnika:

1. najmanji i najveći dio radiofrekvencijskog spektra koji se može dodijeliti jednom podnositelju: 10 – 10,3 GHz,

2. rok valjanosti dozvole: 12 godina,

3. način i uvjeti prijenosa dozvole na drugu osobu: u skladu s člankom 8. Pravilnika,

4. obveza obavljanja djelatnosti elektroničkih komunikacijskih mreža i usluga pokrivanjem određenoga zemljopisnog područja i/ili određenog postotka stanovništva na području obuhvaćenom tom dozvolom unutar određenog razdoblja: 2 godine nakon dobivanja dozvole – 5% stanovništva Regije 3,

5. obveza prijave postavljanja radijske postaje: potrebna je prijava svake osnovne postaje sustava.

4. Ako u roku od 45 dana od dana objave obavijesti/javnog poziva HAKOM zaprimi najmanje dva zahtjeva za izdavanje pojedinačne dozvole za uporabu radiofrekvencijskog spektra iz točke 1., donijet će odluku o raspisivanju javne dražbe za uporabu radiofrekvencijskog spektra u roku od 30 dana od dana isteka roka za podnošenje zahtjeva, u skladu s člankom 90. stavkom 4. ZEK-a te člankom 37. stavkom 2. Pravilnika.

Primijenit će se tip javne dražbe zapečaćenih (kuvertiranih) ponuda s jednim krugom, prve najbolje cijene.

Početna cijena u slučaju raspisivanja javne dražbe iz točke 4. iznosi 10.000.000,00 kn i plaća se jednokratno.

5. U slučaju zaprimanja samo jednog zahtjeva iz točke 1. HAKOM može donijeti odluku o provođenju skraćenog postupka izdavanja pojedinačne dozvole sukladno članku 38. Pravilnika u roku od 30 dana od isteka roka za podnošenje zahtjeva.

U tom slučaju, iznos naknade za korištenje radiofrekvencijskog spektra jednak je početnoj cijeni iz točke 4.

6. Iznimno od slučaja iz točke 5. HAKOM prema članku 38. stavku 2. Pravilnika može donijeti odluku o izdavanju dozvole na temelju javne dražbe u roku od 30 dana od roka određenog za dostavu dokumentacije, vodeći računa o djelotvornom i gospodarski racionalnom upravljanju radiofrekvencijskim spektrom.

7. Za uporabu radiofrekvencijskog spektra plaća se naknada, koja, osim cijene iz postupka javne dražbe, uključuje i naknadu iz članka 17. Pravilnika o plaćanju naknada za obavljanje poslova Hrvatske agencije za poštu i elektroničke komunikacije (»Narodne novine«, broj 144/10).

8. Dozvola za uporabu radiofrekvencijskog spektra može se izdati pravnoj ili fizičkoj osobi koja pruži uvjerljive dokaze o ispunjavanju odgovarajućih mjerila, sukladno članku 33. stavku 1. Pravilnika:

1. za tehničke i tehnološke uvjete – elaborat o ispunjavanju tehničkih i tehnoloških uvjeta za obavljanje određene djelatnosti elektroničke komunikacijske mreže i/ili usluge, u skladu s posebnim propisima, a na temelju ZEK-a,

2. za financijske uvjete – vjerodostojni dokumenti o bonitetu i solventnosti te odgovarajuće bankovno jamstvo,

3. za prostorne uvjete – vjerodostojni dokaz o mogućem raspolaganju odgovarajućim poslovnim prostorom potrebnim za obavljanje određene djelatnosti elektroničke komunikacijske mreže i/ili usluge, uključujući i moguće raspolaganje na temelju ugovora o najmu,

4. za kadrovske uvjete – vjerodostojni dokaz o potrebnom broju radnika s odgovarajućom stručnom spremom, ili ovjerenu izjavu o ispunjavanju tog uvjeta u za to određenom roku.

9. Pravna ili fizička osoba koja podnosi zahtjev ili sudjeluje u postupku javne dražbe ispunjavanje mjerila iz članka 33. stavka 1. Pravilnika dokazuje na temelju priloženih dokumenata iz članka 41. Pravilnika.

10. Dokazi se prilažu u izvorniku ili ovjerenoj preslici. Dokaz o urednom ispunjenju dospjelih poreznih obveza i o plaćenim doprinosima za mirovinsko i zdravstveno osiguranje ne smiju biti stariji od 30 dana, a ostali dokazi ne smiju biti stariji od šest mjeseci od dana objavljivanja obavijesti/javnog poziva.

Klasa: UP/I-344-05/11-01/1258
Urbroj: 376-14/IS-11-5
Zagreb, 4. svibnja 2011.

Predsjednik Vijeća
Miljenko Krvišek, dipl. ing. el., v. r.

Ostalo, NN 53/2011-1175